text: 20 Jesusqa, Diospa llampʼu sunqu kayninta wakjinamanta rikuchillarqataq. Payqa khuyakuyta rikuchina kaptin kʼacha karqa. Juk kutiqa mana judía warmi, ususinta supay anchatapuni ñakʼarichichkasqanrayku, thañichipunanta mañakurqa. Jesustaq, kimsaniqmanta mana yanapananta nirqa. Ñawpaq kaq: chay warmiman ni imata kutichirqachu. Iskay kaq: Diosqa judiosllaman kachamusqanta nirqa, manataq mana judío kaqkunamanchu. Kimsa kaq: kʼachamanta juk rikchʼanachinawan kikillantataq sutʼincharqa. Chaywanpis chay warmiqa mañakullarqapuni, ajinamanta may iñiyniyuq kasqanta rikuchirqa. Chayta rikuspa, ¿imatá Jesús ruwanman karqa? Payqa imatachus mana ruwayta munasqanta ruwarqa. Arí, chay warmip ususinta thañichipurqa (Mateo 15:21-28). ¿Manachu chay tʼukunapaq? Yuyarikuna, yachayniyuq kayqa llampʼu sunqu kaymanta kachkan.